13 Se se diragetseng kwa Iseraele dingwaga di ka nna 18 morago ga tiragalo ele ya go supa yo e leng Modimo wa boammaaruri kwa Thabeng ya Karemele se thusa motho go bona gore ke ka ntlha yang fa go potlakile jaana gore batho ba tseye kgato ka bonako. Letsatsi la ga Jehofa la katlholo mo kobamelong ya ga Baale le ne la tla ka tshoganyetso, go sa lebelelwa ka nako ya fa go ne go porofeta motlhatlhami wa ga Elija, e bong Elisha. Jehorame, morwa Kgosi Ahabe, o ne a busa Iseraele, mme Jesebele o ne a sa ntse a tshela, e le mmaagwe kgosi. Elisha o ne a romela motlhokomedi wa gagwe ka sephiri, gore a ye go tlotsa molaodi wa masole a Iseraele, e bong Jehu, gore e nne kgosi e ntšha. Ka nako eo, Jehu o ne a le kafa botlhaba ga Joredane kwa Ramothe-gileade, a kaela ntwa kgatlhanong le baba ba Iseraele. Kgosi Jehorame o ne a le kwa Jesereele kwa mokgatšheng o o gaufi le Megido, a sa ntse a ikoka dintho tsa ntwa.—2 Dikgosi 8:29–9:4.